<classify> SERIKALI imewaomba viongozi wa madhehebu ya dini kushirikiana na taasisi za mazingira katika kusaidia uhifadhi wa mazingira hususani yanayozunguka mlima Kilimanjaro, ili kuuhifadhi urithi huo wa dunia, unaoliingizia taifa fedha za kigeni.Mkuu wa Wilaya ya Moshi, Kippi Warioba alisema hayo jana mjini hapa wakati akifungua semina ya siku moja ya viongozi wa dini, kutoka maeneo yanayozunguka mlima huo, wenye urefu wa Mita 5,895 kutoka usawa wa bahari na mrefu kuliko yote barani Afrika. Utalii unaofanyika nchini kwenye maeneo mbalimbali ikiwemo hifadhi ya Taifa ya mlima Kilimanjaro unachangia takribani asilimia 17.5 katika pato la taifa na maendeleo ya sekta nyingine nchini.Alisema mlima Kilimanjaro unakabiliwa na changamoto ya kupungua kwa theluji na kutoweka kwa baadhi ya vyanzo vya maji, kutokana na sababu mbalimbali ikiwamo ukataji miti hovyo, kilimo, uchomaji moto misitu na shughuli za kibinadamu.Kwa upande wake, Kaimu Mkurugenzi Mkuu wa Shirika la Hifadhi za Taifa Tanapa Martine Loiboki, alisema shirika lilibuni mpango wa ushirikishwaji wa jamii zinazozunguka hifadhi za taifa na kusaidia katika miradi ya maendeleo ili waone faida ya hifadhi hizo.Kwa kipindi cha mwaka wa fedha uliopita KinapaHifadhi ya Mlima Kilimanjaro imefanikiwa kutoa elimu kwa vijiji vyote 92 vinavyozunguka hifadhi mlima, makundi maalumu yakiwamo walimu wa shule za msingi na sekondari 80, viongozi wa vijiji 80 na kamati za mazingira 60,alisema.Alisema kupitia mpango wa ujirani mwema, kwa kipindi cha miaka mitano iliyopita Kinapa imechangia miradi 33 ya maendeleo iliyoibuliwa na jamii yenyewe yenye, thamani ya zaidi ya Sh bil 2.9 ambayo imeisadia jamii kulingana na vipaumbele walivyojiwekea.Akiwasilisha mada, Mhifadhi Ikolojia wa Kinapa, Iman Kikoti alisema ujangili wa maliasili ni kichocheo kikubwa cha uharibifu wa mazingira ambapo kwa miaka mitatu iliyopita ujangali wa mazao ya misitu ulifanyika kwa asilimia 85 na wa wanyamapori ni asilimia tisa.Uharibifu mwingine ni ule wa kuingia hifadhini bila kibali, wizi wa mali za hifadhi na watalii ambapo ulifanyika kwa asilimia sita na kwamba ili kukabiliana na hali hiyo hifadhi na jamii, wameotesha miti katika makorongo mbalimbali, mashambani, shuleni na maeneo ya wazi hifadhini hapo. Nyingine ni kutafuta mbinu mbadala ya kupunguza matumizi ya nishati itokanayo na mazao ya misitu, kuelimisha jamii faida za uhifadhi wa mazingira na madhara ya kutohifadhi mazingira kwa kutumia wadau mbalimbali wakiwemo viongozi wa dini.  <topic>: kitaifa 